BEGRUNDELSE

1. FORSLAGETS FORMÅL

Formålet med dette forslag er at lade Den Europæiske Union tilslutte sig konsensus i Verdenshandelsorganisationen (WTO) om WTO's Ministerkonferences vedtagelse af to afgørelser, der forlænger moratorierne for told på elektroniske overførsler ("e-handel moratoriet") og de såkaldte "non-violations complaints" og "situation complaints".

Unionen har altid støttet forlængelsen af "e-handelsmoratoriet" da e-handel set fra Unionens perspektiv er en tjenesteydelse og derfor ikke skal pålægges told. Desuden er moratoriet en væsentlig økonomisk fordel for virksomheder i Unionen.

For så vidt angår de såkaldte "non-violation complaints" og "situation complaints" har Unionen den holdning, at de havde til formål at sikre en ligevægt mellem forhandlede markedsadgangs- og toldindrømmelser under den almindelige overenskomst om told og udenrigshandel fra 1994 ("GATT"), og følgelig virker det ikke rimeligt, at de skal finde anvendelse nu under aftalen om handelsrelaterede intellektuelle ejendomsrettigheder ("TRIPS").

Forslaget betyder, at Rådet bemyndiger Kommissionen til at tilslutte sig en konsensus vedrørende de omtalte afgørelser på Den Europæiske Unions vegne inden for WTO.

2. FORSLAGETS RETSGRUNDLAG

Ved artikel 218, stk. 9, i traktaten om Den Europæiske Unions funktionsmåde (TEUF) er det fastsat, at når en afgørelse med retsvirkninger skal træffes af et organ nedsat ved en international aftale, vedtager Rådet på forslag af Kommissionen eller Unionens højtstående repræsentant for udenrigsanliggender og sikkerhedspolitik en afgørelse om fastlæggelse af, hvilken holdning der skal indtages på Unionens vegne. Forlængelsen af moratorier falder ind under denne bestemmelse, da afgørelsen træffes af et organ, der er nedsat ved en international aftale (WTO's Ministerkonference), som påvirker Unionens rettigheder og forpligtelser.

Det forventede e-handelsmoratorium vedrører spørgsmål, der falder inden for den fælles handelspolitiks område (artikel 207 i TEUF), og særlig forpligtelser i henhold til den almindelige overenskomst om handel med tjenesteydelser. Tilsvarende vedrører det forventede moratorium for "non-violation complaints" og "situation complaints" spørgsmål, der falder inden for den fælles handelspolitiks område, særlig forpligtelser i henhold til TRIPS.

3. FORSLAGETS ANVENDELSESOMRÅDE

Kommissionen bemyndiges til på Den Europæiske Unions vegne at støtte forlængelsen af e-handelsmoratoriet og moratoriet for "non-violation complaints" og "situation complaints" på WTO's Ministerkonference. Den Europæiske Union bør støtte en konsensus, hvis en sådan er ved at danne sig vedrørende et forslag om en forlængelse uden udløb af "e-handelsmoratoriet" og/eller moratoriet for "non-violation complaints" og "situation complaints", således at de nævnte moratorier bliver permanente.

I overensstemmelse med artikel 218, stk. 10, vil Europa-Parlamentet straks blive underrettet fuldt ud.

2013/0360 (NLE)

Forslag til

RÅDETS AFGØRELSE

om fastlæggelse af den holdning, Den Europæiske Union skal indtage på Verdenshandelsorganisationens (WTO's) Ministerkonference for så vidt angår en forlængelse af moratorierne for told på elektroniske overførsler ("e-handelsmoratoriet") og "non-violation complaints" og "situation complaints"

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207, stk. 4, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Et moratorium for told på elektroniske overførsler ("e-handelsmoratoriet"), hvoraf det fremgår, at "medlemmerne vil fortsætte deres hidtidige praksis med ikke at pålægge elektroniske overførsler told", blev vedtaget i form af en erklæring på Verdenshandelsorganisationens (WTO's) Ministerkonference i 1998.

(2) Moratoriet foreligger i øjeblikket i form af en afgørelse fra WTO's Ministerkonference, der er blevet fornyet hvert andet år siden 1998. Moratoriet blev sidst forlænget til 2013 på WTO's Ministerkonference i december 2011. WTO-Ministerkonferencen bør forlænge det yderligere eller gøre det permanent, hvis der skulle danne sig en konsensus herom i de pågående eller fremtidige diskussioner.

(3) Det har hidtil ikke været muligt at opnå konsensus til at forbyde eller tillade "non-violation complaints" eller "situation complaints" under TRIPS-aftalen. Det hedder i den erklæring, der blev vedtaget på WTO's Ministerkonference i Hongkong i 2005: "Vi tager arbejdet i Rådet for Handelsrelaterede Intellektuelle Ejendomsrettigheder i henhold til punkt 11.1 i Doha-afgørelsen om gennemførelsesrelaterede spørgsmål og punkt 1.h i den afgørelse, som Det Almindelige Råd vedtog den 1. august 2004, til efterretning og pålægger det at fortsætte sin undersøgelse af omfanget og betingelserne for klager af de typer, der er omtalt i stk. 1, litra b) og c), i artikel XXIII i GATT 1994 og fremlægge henstillinger til vores næste samling. Det er aftalt, at medlemmerne i mellemtiden ikke vil indlede sådanne klager i henhold til TRIPS-aftalen."

(4) Proceduren for de på hinanden følgende forlængelser af moratoriet for "non-violation complaints" og "situation complaints" har hidtil været en afgørelse fra WTO's Ministerkonference efter en henstilling fra Rådet for Handelsrelaterede Intellektuelle Ejendomsrettigheder. Eftersom det er et meget begrænset antal WTO-medlemmer, der insisterer på at fortsætte debatten omkring anvendelsen af "non-violation complaints" og "situation complaints", bør EU være rede til at blive en del af konsensus, ifald disse lande skulle ændre deres holdning i retning af et permanent frafald.

(5) Det er i Den Europæiske Unions interesse at give sin støtte til forlængelsen af moratorierne for e-handel og "non-violation complaints" og "situation complaints".

(6) Kommissionen vil regelmæssigt rapportere til Handelspolitikudvalget om status for diskussionerne om yderligere forlængelser af moratorierne for e-handel og "non-violation complaints" og "situation complaints", særlig hvis andre medlemmer i Verdenshandelsorganisationen (WTO) skulle ændre deres holdninger til vedtagelse af på hinanden følgende afgørelser fra WTO's Ministerkonference —

VEDTAGET DENNE AFGØRELSE:

Artikel 1

Den Europæiske Unions holdning på Verdenshandelsorganisationens (WTO's) Ministerkonference skal være at støtte en forlængelse af moratorierne for told på elektroniske overførsler ("e-handelsmoratoriet") og "non-violation complaints" og "situation complaints".

Skulle en konsensus være ved at danne sig for et forslag om en forlængelse uden udløb af "e-handelsmoratoriet" og/eller moratoriet for "non-violation complaints" og "situation complaints", vil Den Europæiske Unions holdning på Verdenshandelsorganisationens Ministerkonference være at støtte den længste periode eller ændringen af moratoriet for told på elektroniske overførsler og/eller moratoriet for "non-violation complaints" og "situation complaints" til permanente moratorier.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den […].

På Rådets vegne

Formand